Talous- ja sosiaalikomitean lausunto aiheista

- "Ehdotus Euroopan parlamentin ja neuvoston päätös eräistä hallintojen välisen telemaattisen tietojenvaihdon (HVT) Euroopan laajuisia verkkoja koskevista suuntaviivoista, mukaan lukien yhteistä etua koskevien hankkeiden yksilöiminen, tehdyn päätöksen N:o 1719/1999/EY muuttamisesta", ja

- "Ehdotus Euroopan parlamentin ja neuvoston päätös eräistä toimista ja toimenpiteistä hallintojen välisen telemaattisen tietojenvaihdon (HVT) Euroopan laajuisten verkkojen yhteentoimivuuden ja niihin pääsyn varmistamiseksi tehdyn päätöksen N:o 1720/1999/EY muuttamisesta"

(2002/C 80/05)

Neuvosto päätti 12. marraskuuta 2001 Euroopan yhteisön perustamissopimuksen 156 artiklan nojalla pyytää talous- ja sosiaalikomitean lausunnon edellä mainituista ehdotuksista.

Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 18. joulukuuta 2001. Esittelijä oli Giannino Bernabei.

Talous- ja sosiaalikomitea hyväksyi 16. ja 17. tammikuuta 2002 pitämässään 387. täysistunnossa (tammikuun 16. päivän kokouksessa) yksimielisesti seuraavan lausunnon.

1. HVT II -ohjelma: arviointi ja ehdotetut muutokset

1.1. HVT-ohjelman ensi vaiheet sijoittuivat vuosiin 1993-1995, mutta se on kokenut pitkiä vaikeita jaksoja oikeusperustan puuttumisen vuoksi yhteisöjen tuomioistuimen 28. toukokuuta 1998 antaman tuomion johdosta. Tällä tuomiolla kumottiin päätös 95/468/EY, jolla oli virallistettu komission vuonna 1993 tekemä ehdotus, josta komitea oli antanut lausunnon(1).

1.2. HVT-ohjelman uutena oikeusperustana on perustamissopimuksen Euroopan laajuisia verkkoja koskeva, Maastrichtin sopimuksella muutettu 156 artikla. Ohjelmaa koskevat kaksi päätöstä, N:o 1719/1999/EY ja N:o 1720/1999/EY, hyväksyttiin kuitenkin vasta 12. heinäkuuta 1999, ja ne tulivat voimaan 3. elokuuta 1999 sen jälkeen kun ne oli julkaistu virallisessa lehdessä.

1.3. HVT II -ohjelmaan kuuluvia toimia voidaan siis pitää vasta alkuvaiheessa olevina, vaikka joitakin niistä on ennakoitu aikaisempina vuosina. Aiempi asianmukaisen oikeusperustan puuttuminen on aiheuttanut ohjelman rahoituksessa, hallinnoinnissa ja suunnittelussa epävarmuutta, joka on hidastanut ohjelman kehitystä ja heikentänyt sen suuria mahdollisuuksia.

1.4. Arviointikertomuksen osalta komitea korostaa, että on välttämätöntä varmistaa HVT-ohjelman entistä parempi vakaus, varmuus ja toiminnan jatkuvuus. Tästä syystä komitea suhtautuu myönteisesti komission päätösehdotuksiin, sikäli kuin niillä pyritään monivuotisen ja varman ohjelmakehyksen ohella itse ohjelman uudelleensuuntaamiseen ja sen saattamiseen vakaalle perustalle, joka on aiempaa kiinteämmin yhteydessä eEurope-aloitteeseen sekä koordinoitu ja yhteisvaikutuksessa yhteisön tutkimuksen ja kehityksen puiteohjelman toimiin, TEN-Telecom-aloitteisiin ja muihin alakohtaisiin verkkoihin (OSN), jotka eivät kuuluu suoraan HVT-hankkeiden piiriin.

1.5. Nykyisen HVT-ohjelman päätavoitteena on "edistää sähköistä tietojenvaihtoa hallintojen välillä, jotta sisämarkkinoiden toiminta ja yhteisön päätösten täytäntöönpano sujuisi helpommin". Ohjelman puitteissa toteutetaan

- yhteistä etua koskevia hankkeita luomalla toimivat ja yhteentoimivat euroopanlaajuiset telemaattiset verkot yhteisön ja kansallisten/alueellisten viranomaisten välille, jotta saadaan aikaan loppukäyttäjän kannalta hyödyllinen, luotettava ja tehokas tietojenvaihto, jolla tuetaan sekä talous- ja rahaliiton että yhteisön politiikkoja ja toimintaa samoin kuin yhteisön instituutioiden välistä päätöksentekojärjestelmää

- laaja-alaisia toimia ja toimenpiteitä, jotta voidaan taata yhteentoimivuus ja yhteisiin liityntöihin siirtyminen eri alojen sisällä ja välillä; edistetään kansalaisten ja talous- ja yhteiskuntaelämän toimijoiden suoraa pääsyä viranomaisten tietoihin aina kuin vain mahdollista, mikä vaikuttaa omalta osaltaan hallinnollisten kulujen vähenemiseen sekä jäsenvaltioiden että unionin tasolla, ja tehdään tunnetuksi parhaita käytänteitä ja innovatiivisia ratkaisuja.

1.6. Päätöksiä N:o 1719/1999/EY ja N:o 1720/1999/EY koskevassa, 29. huhtikuuta 1998 hyväksytyssä lausunnossaan(2) komitea oli jo yhtä mieltä HVT II -ohjelman yleisestä lähestymistavasta ja korosti erityisesti tarvetta johdonmukaisuuteen, koordinointiin ja yhteistyöhön, henkilökohtaisten tietojen salaisuuteen ja suojeluun sekä verkkojen monipuoliseen hallintaan tähtäävään koulutukseen.

1.7. Arviointikertomuksen mukaan yhteisön säännösten jako kahteen eri päätökseen ei helpota kokonaisvaltaisen käsityksen muodostamista ohjelmasta.

1.8. Edellä mainitussa kertomuksessa asiantuntijat tähdensivät, että tarvitaan vakaa ja ennustettavissa oleva hallinto-, rahoitus- ja ohjelmakehys, yhtenäinen HVT-ohjelman palveluita koskeva luettelo, yksinkertaistettu käyttäjän opas, menettelytapojen ja asiakirjojen laajuuden ja monimutkaisuuden huomattavaa vähentämistä sekä saavutettuja tuloksia koskevia säännöllisiä raportteja myös aikaisemman rahoituksen osalta. Asiantuntijat korostivat myös mitattavissa olevien tavoitteiden nimeämistä sekä yhteisvaikutusta yhteisön ko. alaan liittyvän tutkimustoiminnan, TEN-Telecom-verkkojen, eEurope-aloitteiden ja muiden HVT-ohjelmaan kuulumattomien alakohtaisten verkkojen (OSN) kanssa. Myös käyttäjien tyytyväisyyttä koskevien tietojen ja tulosten tunnetuksi tekemistä painotettiin.

1.9. Päätöksiä N:o 1719/1999/EY ja N:o 1720/1999/EY koskevat muutokset, jotka esitetään komission ehdotuksissa, näyttävät komitean mielestä vastaavan ainakin osittain esitettyihin vaatimuksiin ja kysymyksiin. Niissä ehdotetaan kolmenlaisia muutoksia:

- oikeudellisia ja poliittisia velvoitteita, joilla pyritään seuraavaan: mukauttamaan hallintojenvälistä telematiikkaa käsittelevän komitean (TAC) menettelytapa neuvoston 28. kesäkuuta 1999 tekemän päätöksen N:o 468/1999/EY mukaiseksi; ulottamaan HVT II -ohjelma koskemaan Maltaa ja Turkkia; takaamaan HVT-ohjelman yleispalvelujen käytettävyys ehdokasvaltioille ja kolmansille maille, kuitenkin niiden omalla kustannuksella ja sillä ehdolla, että toiminta on tarpeellista yhteisön politiikan toteuttamiselle

- käytännön toimenpiteitä, jotka koskevat rahoituskehystä vuosiksi 2002-2004 suunniteltujen yhteisön toimien täytäntöönpanoa varten, ts. 39,8 miljoonaa EUR suuntaviivojen osalle ja 34,2 miljoonaa EUR yhteentoimivuuden osalle, sekä parhaiden käytänteiden levittämisen tehostamista

- mukautuksia, joilla pyritään ottamaan huomioon yhteisön uudet aloitteet, jotka kytkeytyvät erityisesti eEurope-aloitteen tavoitteisiin ja sen toimintasuunnitelman "sähköistä hallintoa" koskevaan lukuun, sekä saamaan mukaan uusia toiminta-aloja telemaattisten verkkojen kehittämiseksi esim. oikeusasioiden, koulutuksen ja maahanmuuton aloilla.

1.10. Komitea pitää arviointikertomuksessa esitettyjä, HVT-ohjelmasta saatuja, verkkojen tukemiseen tähtääviä tuloksia myönteisinä erityisesti julkisten hankintojen (SIMAP, tietojärjestelmä julkisille hallinnoille), terveydenhuollon ja ympäristöasioiden (EIONET, EUPHIN ja EUDRA), yritystoiminnan tilastojen (SERT) ja sosiaaliturvan (TESS) aloilla, joilla loppukäyttäjien saama hyöty vaikuttaa ilmeisimmältä. Näiltä aloilta voidaan mainita laaja-alaiset hankkeet kuten "Trans-European Services for Telematics between Administrations - T.E.S.T.A.", jolla tähdätään verkkojen yhteentoimivuuden ja lähentymisen avulla yhteiseen liitynnän käyttöönottoon, "Communication and Information Resource Centre Administration - C.I.R.C.A.", jossa kehitetään yhteisiä välineitä, joiden käyttäjinä on yli 25 komission ja muiden EU:n toimielinten yksikköä sekä satoja eturyhmiä, "Security and Legal Pilot Projects - SECLEC", jolla halutaan tarjota yhteisiä turvallisuuspoliittisia ratkaisuja eri alakohtaisille verkoille, sekä "Distributed Statistical Information Service - D.S.I.S.", jolla pyritään kehittämään turvallinen, standardoitu ja yhteentoimiva elektroninen tilastotietojen keruujärjestelmä.

2. Yleistä

2.1. Komitea hyväksyy periaatteessa komission ehdottamat muutokset, vaikka onkin sitä mieltä, että niissä voitaisiin ottaa laajemmin ja harkitummin huomioon ohjelman loppukäyttäjät, joita ovat kansalaiset, yritykset ja yhteisön talous- ja yhteiskuntaelämän toimijat. Myös laajentuminen tulisi huomioida.

2.2. Komitea korostaa, että ohjelman suunnittelupuitteista saataisiin vakaammat ja ennustettavammat, jos ne olisivat yhteneväiset yhteisön talousarvionäkymien kanssa vuosiksi 2000-2006. Näin taattaisiin ennustettavuus ja toimien vakaus myös ohjelman seuraavissa vaiheissa: hajautuneisuus uhkaa vaikeuttaa tulevia nelivuotissuunnitelmia vuoden 2004 jälkeen.

2.3. Vaikka komitea ymmärtää ne menettelytapoihin ja hallintoon liittyvät syyt, jotka ovat johtaneet yhteisön säännösten kaksijakoisuuteen kyseisen ohjelman kohdalla, sen mielestä olisi tarpeellista taata yhtenäinen kehys, ja siksi se kehottaa luomaan aloitteita, jotka ovat ymmärrettävämpiä ja tekevät mahdolliseksi toiminnan johdonmukaisuuden.

2.4. Ehdokasvaltioiden liittämisen ohjelmaan tulisi olla järjestelmällisempää ja sille tulisi asettaa vähemmän ehtoja, kuten on jo monien yhteisön ohjelmien kohdalla. Tässä suhteessa ei suinkaan jää viimeiseksi tutkimuksen ja kehityksen puiteohjelma, joka sisältää HVT-ohjelman kanssa yhteisvaikutteisia toiminnan muotoja sekä Euroopan tutkimusalueen huippuosaamisen verkkojen kehittämisessä että varsinkin tietoyhteiskuntaa koskevan integroidun tutkimussuuntauksen puitteissa.

2.5. Ohjelman eEurope-aloitteeseen ja sen toimintasuunnitelmaan yhdistämiseksi tarvittavia mukautuksia tulisi täydentää säännöksillä, joissa edellytetään toiminnan yhteisvaikutteisuutta ja samanaikaisuutta myös muiden yhteisön toimien ja ohjelmien kanssa, joista mainittakoon tutkimuksen ja kehityksen puiteohjelma, GEANT-verkko, jolla mahdollistetaan laajakaistaverkkopalvelut, TEN-Telecom-aloitteet, RISI- ja ISIRIS-aloitteet alueiden tasolla sekä yritys- ja innovaatiotoimintaa varten perustetut verkot ja yleisemmin ottaen muut kuin HVT-ohjelmaan kuuluvat telemaattiset verkot, joita on unionin tasolla. Lisäksi yhteisvaikutteisuuden ja samanaikaisuuden tulisi koskea ulkoisia yhteistyö- ja teknisen avun ohjelmia, joilla voidaan helpottaa HVT-ohjelmaan osallistumista.

2.6. Menettelyjen HVT-ohjelman käyttöluvan saamiseksi tulisi olla aiempaa selkeämpiä, avoimempia ja yksinkertaistetumpia. Myös "käyttäjän opasta" tulisi täydentää "kysymyksillä ja vastauksilla" (FAQ, Frequently Asked Questions). Samoin tulisi valintakriteereistä sekä tulosten arvioinnista ja seurannasta ilmoittaa ja antaa etukäteen seikkaperäinen selvitys, jotta helpotettaisiin myös niiden levittämistä ja parhaiden käytänteiden vuorovaikutteista hyödyntämistä.

2.7. Käynnistettyjen toimien mahdollisimman suuren avoimuuden takaamiseksi peruskäyttäjien tulisi olla tiukemmin ja järjestäytyneemmin yhteydessä HVT-ohjelmaan ja yksittäisiin hankkeisiin. Tähän tulisi pyrkiä sekä asianmukaisten ja järjestelmällisten kuulemisten avulla että avaamalla keskustelufoorumi hankkeiden ja niiden tulosten arviointia, edistämistä ja niistä tiedottamista varten.

2.7.1. Tällainen keskustelufoorumi voisi olla virtuaalinen ja se voitaisiin toteuttaa tarkoitukseen sopivilla telemaattisilla välineillä, esim. sellaisilla, joita on kehitetty laaja-alaisia hankkeita varten.

2.7.2. Jotta keskustelufoorumin jäsenten osallistuminen työskentelyyn olisi tehokasta ja aktiivista, olisi hyvä määritellä mittaukseen soveltuvat parametrit, joilla voidaan arvioida kehitettyjen ratkaisujen toimivuutta ja seurata niiden kehitystä ajan myötä (esim. käyttöön otettujen käyttäjäliittymien määrä, verkkotapahtumien määrä/kuukausi, palvelukatkojen määrä/kuukausi, verkkotapahtumien taloudellinen arvo jne.).

2.8. Komitean mielestä myös HVT-ohjelman puitteissa tehtävästä yhteisten välineiden ja palveluiden kehittämisestä olisi laadittava säännöllisesti päivitettävä luettelo sekä laaja-alaisia hankkeita ja niiden tuloksia koskeva yhtenäinen rekisteri, jotka toisivat konkreettisuutta ja jatkuvuutta parhaiden käytänteiden levittämistoimintaan, mihin pyritään myös komission muutosehdotuksissa.

2.8.1. Edellä mainitun perusteella komitea korostaa, että on tärkeää varata talousarvioon varoja HVT-ohjelman välineiden ja palveluiden edistämiseksi paitsi hallinnoissa ja asianomaisissa laitoksissa myös talous- ja yhteiskuntaelämän toimijoiden sekä yleisemmin suuren yleisön keskuudessa.

2.9. Toiminta-aloja tulisi laajentaa komission ehdottamista oikeusasioista, koulutuksesta, elinikäisestä oppimisesta ja maahanmuutosta myös turvallisuuteen ja yksityisyyden suojaan, tutkimukseen ja tutkijoiden liikkuvuuteen, aluekehitykseen ja hajauttamiseen.

2.9.1. Komitean mielestä olisi tärkeää kehittää yleishyödyllisiä hankkeita seuraavilla aloilla: kuluttajansuoja, laajentuminen sekä taloudellinen ja sosiaalinen yhteenkuuluvuus, teollisuuden alat, kuljetus, koulutus, tieteellinen tutkimus ja teknologinen innovaatio sekä hallinnon eri tasojen välinen yhteistoiminta ja yhteentoimivuus suhteessa hajauttamisprosessiin.

2.9.2. Tässä mielessä komitea katsoo, että ehdotetut muutokset voivat olla ensimmäinen askel kohti sellaista HVT-ohjelmaa, joka on suunnattu vastaamaan vaatimuksiin, joita on loppukäyttäjillä eli kansalaisilla, mukaan luettuina vammaiset ja vanhukset, ja talous- ja yhteiskuntaelämän toimijoilla. He ovat kyseessä olevien yhteisön toimien lopullinen kohderyhmä, ja heidän tulisi voida osallistua sekä laaja-alaisten ja alakohtaisten hankkeiden määrittelyyn että niiden arviointiin asiakastyytyväisyyden ja verkon saavutettavuutta koskevan aloitteen (Web Accessibility Initiative - WAI) suuntaviivojen kannalta.

2.9.3. Tietoturvaa ja tietojen luottamuksellisuutta koskevien ongelmien ratkaisemiseksi on yksilöitävä eri kohderyhmille soveltuvia ratkaisuja (viranomaiset ja laitokset, yritykset ja kansalaiset). Tähän aiheeseen liittyen komitea viittaa marraskuun 28. ja 29. päivänä pidetyssä täysistunnossa hyväksyttyyn lausuntoon aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Verkko- ja tietoturva: Ehdotus eurooppalaiseksi lähestymistavaksi" KOM(2001) 298 lopullinen(3).

2.10. Järjestäytyneen kansalaisyhteiskunnan talous- ja yhteiskuntaelämän osapuolten edustajana komitean tulisi olla täysipainoisesti mukana HVT-ohjelman kehittämisessä myös siten, että sitä kuullaan kahden vuoden välein laadittavista, neuvostolle ja Euroopan parlamentille annettavista raporteista.

3. Erityistä

3.1. Televiestintäalan teknologinen kehitystaso tekee nykyään mahdolliseksi "virtuaalisten verkkojen" tyyppisen tekniikan yleisen käytön sellaisten infrastruktuurien luomiseksi, joilla voidaan vastata useiden HVT II -ohjelman hankkeiden vaatimuksiin. Siksi ei vaikuta tarpeelliselta, että tätä tarkoitusta varten toteutettaisiin verkkoja, jotka koostuvat perinteisistä kiinteistä yhteyksistä (leased lines), vaan voitaisiin käyttää lukuisia olemassa olevia infrastruktuureja ja turvautua vuokrayhteyksiin vain sellaisissa tilanteissa, joissa tarvitaan erityisiä tiedonsiirto- ja vastausnopeusarvoja.

3.1.1. Tällaisella lähestymistavalla taataan fyysisiin vuokrayhteyksiin verrattuna parempi palvelujen saatavuus (availability), parempi suoja vahinkojen varalta (reliability) ja parempi suoja laitonta häirintää vastaan (security). Samalla yhteyksien kokonaiskustannukset ovat selvästi alhaisemmat, mikä mahdollistaa tavoitteiden laajentamisen käytettävissä olevien varojen mukaan.

3.2. Muutosehdotukset päätökseen N:o 1719/1999/EY:

- Ehdotetaan, että korvataan ilmaus "omalla kustannuksellaan" 10 artiklan 3 ja 4 kohdassa ilmauksella "ilmaiseksi - sillä ehdolla, että siitä ei koidu kustannuksia HVT-ohjelmalle".

Perustelu: alkuperäisen tekstin sanamuoto voisi antaa sen käsityksen, että mainittujen maiden tulisi osallistua kustannuksiin; muutosehdotuksessa selvennetään, että niiden kannettavaksi jäävät ainoastaan omaan toimintaan liittyvät tosiasialliset kulut.

- Ehdotetaan, että lisätään liitteessä B olevaan 10 kohtaan sanan "koulutuksen" jälkeen sanat "elinikäisen oppimisen ja vammaisasioiden".

Perustelu: telemaattiset verkot ovat suurenmoinen väline käytettäväksi paitsi koulutuksessa myös elinikäisessä oppimisessa ja sen varmistamisessa, että tiedot ovat vammaisten ja vanhusten saavutettavissa.

3.3. Muutosehdotukset päätökseen N:o 1720/1999/EY:

- Ehdotetaan lisättäväksi 10 artiklan 3 kohtaan "ja tukee yksittäisten viranomaisten aloitteita, joita pidetään erityisen tehokkaina ja/tai innovatiivisina, jotta voidaan paremmin tehdä tunnetuksi niiden saavutuksia HVT II -ohjelman puitteissa".

Perustelu: kannustetaan parhaiden käytänteiden levitykseen tehostamalla viranomaisten välistä tervettä kilpailua.

- Ehdotetaan, että korvataan ilmaus "omalla kustannuksellaan" 14 artiklan 3 ja 4 kohdassa ilmauksella "ilmaiseksi - sillä ehdolla, että siitä ei koidu kustannuksia HVT-ohjelmalle".

Perustelu: alkuperäisen tekstin sanamuoto voisi antaa sen käsityksen, että mainittujen maiden tulisi osallistua kustannuksiin; muutosehdotuksessa selvennetään, että niiden kannettavaksi jäävät ainoastaan omaan toimintaan liittyvät tosiasialliset kulut.

4. Päätelmät

4.1. Komitea korostaa HVT-ohjelman vahvistamisen merkitystä paitsi viranomaisten ja laitosten myös kansalaisten, yritysten ja yleensä järjestäytyneen kansalaisyhteiskunnan saaman hyödyn kannalta. Sen tavoitteena on taata unionin taloudellisen ja sosiaalisen yhteenkuuluvuuden lisääntyminen ja vaikuttaa osaltaan eurooppalaisen järjestelmän kilpailukyvyn parantamiseen Lissabonin ja Tukholman huippukokousten päätelmien mukaisesti.

4.2. Komitea tähdentää erityisesti tehokkaan varmennusviranomaisen merkitystä Euroopan tasolla, jotta tietoihin pääsylle ja tiedonvaihdolle voidaan taata sopiva turvallisuustaso.

4.3. Myös niiden avoimuusperiaatteiden osalta, joiden mukainen sekä yhteisön että jäsenvaltioiden institutionaalisen järjestelmän on oltava, komitea korostaa jälleen sen merkitystä, että HVT-ohjelman avulla tuettujen verkkojen peruskäyttäjille taataan mahdollisimman suuri avoimuus, yhteentoimivuus ja käyttömahdollisuudet.

4.4. Jotta HVT-ohjelmaan kuuluvien verkkojen käytöstä saadaan todella tarkoituksenmukaista, komitean mielestä on välttämätöntä edistää eri tason aloitteita käyttäjien elinikäisen oppimisen takaamiseksi. Näin mahdollistetaan lisäksi edellä mainittujen verkkoinfrastruktuurien käyttö myös elinikäistä oppimista varten.

4.5. Käsiteltyjen tietojen arkaluonteisuuden vuoksi komitean mielestä on välttämätöntä, että taataan verkkojen turvallisuus asianmukaisten suojatoimenpiteiden käytöllä sekä keskustasolla että jäsenvaltioiden tasolla ja otetaan huomioon myös ehdokasvaltiot.

Bryssel, 16. tammikuuta 2002.

Talous- ja sosiaalikomitean

puheenjohtaja

Göke Frerichs

(1) EYVL C 249, 13.9.1993.

(2) EYVL C 214, 10.7.1998, s. 33.

(3) KOM(2001) 298 lopullinen, EYVL C 48, 21.2.2002.